Þúsundir hafa flúið heimili sín og fimm eru látnir í eldgosi í Lýðstjórnarlýðveldinu Kongó. Gos hófst í fjallinu Nyirangongo (Ní-ra-gon-gó) í gærkvöld í um tíu kílómetra fjarlægð frá tveggja milljóna manna borg.
Margir lögðu á flótta í nótt og snemma í morgun, ýmist til að landamærunum að Rúwanda eða upp í hæðir vestur af borginni Goma. Fólk greip með sér dýnur og annað smálegt. Þegar hafa fimm þúsund manns leitað skjóls í Rúwanda og þar fær fólk gistingu í skólum. Fimm hafa látist í slysum vegna náttúruhamfaranna. Óttast var að hraunið myndi flæða inn í borgina Goma. Þar búa tvær milljónir manna. Í morgun tilkynnti yfirmaður hermála að svo virtist sem hraunflæðið hafi stöðvast í útjarðri hennar. Hraun flæddi yfir flugvöll borgarinnar. Mikil brennisteinslykt er í loftinu, eldtaumar skera himininn og það rignir gjósku.
Alexis Kambere, sem býr nálægt eldfjallinu, lýsti stöðunni fyrir fréttamönnum.
"Here the situation is serious, the fire is becoming complicated, the houses are burned, the people are suffering, the problems are huge. We didn't know it was going to overflow like this, now we see the houses burned, people fleeing. As you see, we are with the volcano right here."
Staðan er mjög alvarleg, sagði Kambere í nótt þar sem hann stóð við skóg og hús í ljósum logum. Hann sagði húsin brunnin til grunna og neyð fólks mikla. Þau hafi ekki vitað að slíkar hamfarir væru í uppsiglingu.
Fjallið gaus síðast árið 2002. Þá fórust tvö hundruð og fimmtíu manns og hundrað og tuttugu þúsund misstu heimili sín.
Nyirangongo er talið eitt virkasta eldfjall í heimi. Jarðvísindamenn hafa ekki getað fylgst með sem skyldi því Alþjóðabankinn hefur lækkað fjárframlög til jarðvísindastofnunar landsins vegna ásakana um spillingu.
Eldgos hófst í fjallinu Nyirangongo (Ní-ra-gon-gó) í Lýðstjórnarlýðveldinu Kongó í gærkvöld. Fimm hafa látist í slysum tengdu gosinu og þúsundir lagt á flótta. 